b'\n_START_ARTICLE_\nFS Alg\xc3\xa9rie (1932)\n_START_SECTION_\nValmistus\n_START_PARAGRAPH_\nAlus oli osa vuoden 1928 laivastolakia ja se pohjautui edelt\xc3\xa4neisiin risteilij\xc3\xb6ihin. Alusta pidet\xc3\xa4\xc3\xa4n toisinaan parhaana Washingtonin laivastosopimuksen mukaisena raskaana risteilij\xc3\xa4n\xc3\xa4. Alus tilattiin elokuussa 1930 Brestin laivastontelakalta. Sen k\xc3\xb6li laskettiin 19. maaliskuuta 1931 ja alus laskettiin vesille 21. toukokuuta 1932. Alus valmistui 15. syyskuuta 1934._NEWLINE_Se oli varustettu nelj\xc3\xa4\xc3\xa4n akseliin kytketyin Rateau-Bretagne SR -turbiinimoottorein, joiden voimanl\xc3\xa4hteen\xc3\xa4 oli kuusi 27 kg/cm\xc2\xb3:n Indret-kattilaa. Aluksella oli kuitenkin ainoastaan yksi savuhormi, mik\xc3\xa4 s\xc3\xa4\xc3\xa4sti kansitilaa. Alus saavutti 2. helmikuuta 1934 koeajoissa 32,93 solmun nopeuden moottoreiden tuottaessa 93230 shp:ta._NEWLINE_Alusten sis\xc3\xa4tilat oli suunniteltu uudelleen samoin kuin niiden suoja. Sen panssarointi vei 1720 tonnia rungosta ja lis\xc3\xa4ksi oli 315 tonnia aseistuksen suojana, mik\xc3\xa4 muodosti 2035 tonnia uppoumasta. Aluksen suojan muodostivat rungossa oleva 110 millimetrin panssarivy\xc3\xb6, jonka korkeus oli 3,75 - 4,45 metri\xc3\xa4. Torpedosuojat olivat 40-60 millimetri\xc3\xa4 ja panssarikansi niiden v\xc3\xa4lill\xc3\xa4 80 millimetri\xc3\xa4 ja niiden ulkopuolella 30-40 millimetri\xc3\xa4. Yl\xc3\xa4kannen suojana oli 22 millimetrin panssarikansi. Rungossa oli vesitiiviiden osastojen v\xc3\xa4lill\xc3\xa4 70 millimetrin panssarivy\xc3\xb6t. P\xc3\xa4\xc3\xa4aseiden tornien etukilvet ja katot olivat 100 millimetri\xc3\xa4 ja niiden sivut ja takasein\xc3\xa4t 70 millimetri\xc3\xa4._NEWLINE_P\xc3\xa4\xc3\xa4aseina oli kahdeksan 203 millimetrin tykki\xc3\xa4 kaksoistorneissa ja apuaseina kaksitoista 100 millimetrin Mle 1930 asennettuna kaksiputksina Mle 1931 asennuksina. Aluksen kevyen ilmatorjunnan muodostivat nelj\xc3\xa4 37 millimetrin Mle 1925 yksiputkista ilmatorjuntatykki\xc3\xa4 ja kuusitoista 13,2  millimetrin Hotchkiss-konekiv\xc3\xa4\xc3\xa4ri\xc3\xa4 asennettuna neliputkisina Mle 1929 asennuksina._NEWLINE_Suunnitelmana oli sijoittaa alukselle lentokone ja alukselle sijoitettiinkin katapultti savuhormin rinnalle vasemmalle kyljelle. Sille ei kuitenkaan rakennettu mink\xc3\xa4\xc3\xa4nlaisia tiloja lentokoneelle ja aluksen kaksi vesilentokonetta jouduttiin sijoittamaan kannelle ja katapultille. Alun perin lentokoneina olivat Gourdou-Leseurre 810, jotka my\xc3\xb6hemmin vaihdettiin GL 830 malliin ja lopulta Loire-Nieuport 130 koneiksi.\n_START_SECTION_\nPalvelus\n_START_PARAGRAPH_\nAlg\xc3\xa9rie liitettiin valmistuessaan V\xc3\xa4limeren laivaston 1. laivueen lippulaivaksi. Alus muodosti laivueensa 1. viirik\xc3\xb6n yhdess\xc3\xa4 Colbertin ja Dupleixin kanssa._NEWLINE_Syyskuussa 1939 alus palveli 3. laivueen lippulaivana, joka koostui 1. risteilij\xc3\xa4laivueesta (Alg\xc3\xa9rie, Dupleix, Foch, Duquesne, Tourville ja Colbert) ja 3. kevyest\xc3\xa4 laivueesta (5., 7. ja 9. h\xc3\xa4vitt\xc3\xa4j\xc3\xa4viirikk\xc3\xb6). Ranskan merivoimista muodostettiin 4. lokakuuta jahtiosastoa etsim\xc3\xa4\xc3\xa4n Atlantilta saksalaisia saarronmurtajia. Alg\xc3\xa9rien Dakariin sijoitettuun osastoon kuuluivat Strasbourg, Dupleix sek\xc3\xa4 Britannian kuninkaallisen laivaston lentotukialus HMS Hermes suojueineen. Alukset muodostivat Force M:n ja Force N:n, miss\xc3\xa4 teht\xc3\xa4v\xc3\xa4ss\xc3\xa4 jatkettiin aina 26. marraskuuta saakka._NEWLINE_Alg\xc3\xa9rie palasi operaatiosta vapauduttuaan Touloniin telakoitavaksi. Aluksen ensimm\xc3\xa4inen teht\xc3\xa4v\xc3\xa4 palvelukseen palattuaan oli kuljettaa 11. maaliskuuta 1179 harkkoa kultaa Kanadaan yhdess\xc3\xa4 taistelulaiva Bretagnen kanssa, mist\xc3\xa4 se palasi Ranskaan 10. huhtikuuta. Italian julistettua sodan Ranskalle alus osallistui Genovan pommitukseen 13.-14. kes\xc3\xa4kuuta, mink\xc3\xa4 j\xc3\xa4lkeen se suojasi saattueita 17.-18. kes\xc3\xa4kuuta ennen Ranskan antautumista._NEWLINE_Alus liittyi lokakuusta alkaen Vichyn Ranskan avomerilaivastoon, joka muodostui palveluksessa olleista aluksista. Alg\xc3\xa9rien ainoaksi teht\xc3\xa4v\xc3\xa4ksi j\xc3\xa4i Provencen saattaminen marraskuussa Oranista Ranskaan. Saksan miehitetty\xc3\xa4 Vichyn Ranskan alueen aluksen miehist\xc3\xb6 sabotoi alustaan 27. marraskuuta 1942, mink\xc3\xa4 seurauksena se paloi kaksi vuorokautta. Italialaiset nostivat aluksen 18. maaliskuuta 1943 ja se romutettiin.'